b'\n_START_ARTICLE_\nMali vinski ve\xc5\xa1\xc4\x8dec\n_START_SECTION_\nOpis\n_START_PARAGRAPH_\nMali vinski ve\xc5\xa1\xc4\x8dec je podoben velikemu vinskemu ve\xc5\xa1\xc4\x8dcu, le da je z razponom kril med 45 in 51 mm, od njega precej manj\xc5\xa1i. Prednji par kril je olivno rjavkaste barve z ro\xc5\xbenatim robom.Glava, oprsje in trup so ro\xc5\xbenati z olivnimi lisami. V suhih obmo\xc4\x8djih poselitve, v Mali in osrednji Aziji, mali vinski ve\xc5\xa1\xc4\x8dec nima ro\xc5\xbenate obarvanosti.  Metulj leta med majem in julijem, odvisno od lokacije._NEWLINE_Li\xc4\x8dinka je sivo rjave ali temno sive barve z rumenkasto rjavimi prednjimi segmenti. Glava je bolj siva od ostalih delov. Na zadku ta vrsta nima trna, temve\xc4\x8d dvojno bradavico. V zgodnjih stadijih je gosenica sivkasto zelene barve, pora\xc5\xa1\xc4\x8dena pa je s \xc4\x8drnikastimi dla\xc4\x8dicami. Glava je rumenkasta.  Gosenice se hranijo na rastlinah iz rodu Galium in Epilobium._NEWLINE_Mali vinski ve\xc5\xa1\xc4\x8dec je v Alpah in \xc5\xa0paniji raz\xc5\xa1irjen do nadmorske vi\xc5\xa1ine okoli 1600\xc2\xa0m, v Severni Afriki in Tur\xc4\x8diji do 2000\xc2\xa0m, v osrednjem Iranu in osrednji Aziji pa je raz\xc5\xa1irjen na nadmorskih vi\xc5\xa1inah med 2000 in 2500\xc2\xa0m.'